Bóndi í Svínadal í Hvalfjarðarsveit stóð í fyrrakvöld þjófa að verki þar sem þeir voru að taka ófrjálsri hendi dísilolíu af vinnuvél sem stóð í malargrifju skammt frá bæ hans . Bóndinn sá til grunsamlegra mannferða seint um kvöldið í gryfjunni , dreif sig á staðinn og hitti þá fyrir fjóra erlenda menn á tveimur bílum . Voru þeir búnir að skrúfa lok af olíutanki vinnuvélar í eigu bóndans og voru að taka af henni olíu . Við þessa óvæntu heimsókn brá mönnunum í brún og óku með miklum látum í burtu . Bóndinn hringdi samstundis til lögreglunnar í Borgarnesi sem kom á staðinn og hafði einnig samband við lögregluna í Reykjavík . Lögreglan náði síðan að stöðva för þessara bíla á Kjalarnesinu . Voru mennirnir handteknir og færðir í fangageymslu í Reykjavík . Á flóttanum hentu þjófarnir mörgum tómum og hálftómum olíubrúsum sem og slöngum og öðrum tilheyrandi búnaði til olíuþjófnaðar . Megna hráolíulykt lagði af mannskapnum og ökutækjunum þegar mennirnir voru handteknir á Kjalarnesinu . Voru þeir í gær yfirheyrðir af lögregunni á höfuðborgarsvæðinu og lögreglunni í Borgarfirði og Dölum vegna þessa máls og annarra sem þeir eru grunaðir um að hafa átt aðild að undanfarin misseri .